Ričardas Sviackevičius

Ričardas Sviackevičius (g. 1950 m. liepos 13 d. Vilnius) – akordeonininkas, tarptautinių konkursų laureatas, Lietuvos akordeonininkų asociacijos prezidentas, Lietuvos muzikos ir teatro akademijos profesorius, Vilniaus Naujosios Vilnios muzikos mokyklos direktorius.

Biografija 
1965 m. įstojo į Juozo Tallat-Kelpšos muzikos technikumą (mokėsi Valerijono Dzevočko klasėje). Nuo 1969 m. iki 1974 m. studijavo Lietuvos valstybinėje konservatorijoje. Nuo 1975 m. iki 1978 m. Vilniaus V muzikos mokykla akordeono mokytojas, skyriaus vedėjas. Nuo 1978 m. iki 2003 m. Vilniaus konservatorijos akordeono dėstytojas, akordeono skyriaus vedėjas.

1971 m. tapo Juozo Tallat-Kelpšos aukštesniosios muzikos mokyklos Neakivaizdinio skyriaus dėstytoju, o 1982–1988 m. – vedėju. Po studijų baigimo 1974 m. Ričardas Sviackevičius buvo paskirtas dirbti Šiaulių aukštesniojoje muzikos mokykloje, padirbęs du mėnesius, išėjo tarnauti į kariuomenę. Grįžęs į Vilnių 1975-aisiais, penkerius metus dirbo mokytoju ir Akordeono skyriaus vedėju Vilniaus 5-ojoje muzikos mokykloje. 1978 m. Ričardas Sviackevičius įkūrė akordeonų kvintetą „Concertino“. Nuo 1975 m. Lietuvos valstybinės konservatorijos absolventas pradėjo dėstyti Juozo Tallat-Kelpšos aukštesniosios muzikos mokyklos dieniniame skyriuje. Dėstė akordeono specialybę, kamerinio ansamblio, orkestro, dirigavimo disciplinas. Dirbdamas Juozo Tallat-Kelpšos aukštesniojoje muzikos mokykloje, jis perėmė orkestrą iš savo kolegos Eduardo Gabnio. Jau pirmaisiais darbo su orkestru metais Ričardas Sviackevičius parengė šį akordeonistų kolektyvą dalyvavimui Dainų šventėje. 1982 m., dėstydamas Juozo Tallat-Kelpšos aukštesniojoje muzikos mokykloje, išvyko pirmojon stažuotėn į Leningrado valstybinę Nikolajaus Rimskio-Korsakovo konservatoriją, kur susipažino su dirigavimo ir specialybės dėstymo metodika. Lietuvos muzikos ir teatro akademijoje Ričardas Sviackevičius dėsto akordeonų orkestro discipliną, kurią jis perėmė iš Alberto Vytauto Baikos, bei dirigavimą Instrumentinės ir chorinės muzikos fakulteto Liaudies instrumentų ir akordeono bei Pučiamųjų instrumentų katedrų studentams. Taip pat Ričardas Sviackevičius yra Lietuvos muzikos ir teatro akademijos Liaudies instrumentų ir akordeono katedros Akordeono sekcijos vadovas. 1995 m. jam suteiktas docento, o 1999 – profesoriaus pedagoginis mokslo vardas.

Kita visuomeninė veikla 
2001 m. tapo Naujosios Vilnios muzikos mokyklos direktorius. 2002 m. įkūrė Lietuvos muzikos ir meno mokyklų vadovų asociaciją.

Šeima 
Žmona Danutė (g. 1950 m.); sūnūs – Raimondas (g. 1975 m.) ir Valdemaras (g. 1978 m.).

Apdovanojimai 
 1987 m. - Lietuvos aukščiausiosios tarybos prezidiumo suteiktas nusipelniusio dėstytojo garbės vardas.
 2001 m. - Maskvos Gnesinų muzikos akademijos sidabrinis diskas už nuopelnus akordeono menui.
 2009 m. - Lietuvos Respublikos ministro pirmininko medalis.
 2010 m. - LR Švietimo ir mokslo ministerijos medalis.
 2012 m. - LR seimo apdovanojimas už Lietuvos vardo garsinimą.
 2019 m. - Lenkijos respublikos valstybinis auksinio kryžiaus apdovanojimas už nuopelnus plėtojant Lietuvos ir Lenkijos kultūros puoselėjimą.
 2019 m. - Lietuvos Muzikos ir Teatro Akademijos garbės medalis už nuopelnus vystant europinio lygmens Lietuvos akordeono kultūrą ir mokyklą , ilgametį pedagoginį darbą bei Lietuvos vardo garsinimą.

Publikacijos 
 Instrumentavimo akordeonų ansambliams ir orkestrams pagrindiniai principai. V.: Lietuvos muzikų draugija, 1997
 Metodiniai patarimai instrumentuojant akordeonų ansambliams ir orkestrams. Vokietija: Kamen, Karthaus, 1998
 Kompozicijos akordeonų orkestrui. Vokietija: Kamen, Internationale Musikverlage, 1997  
 Kamerinių ansamblių programa. V.: Lietuvos muzikų draugija, 1997
 Pjesės akordeonų ansambliui (metodinės rekomendacijos, kūrinių aranžavimas, redagavimas). Vokietija: Kamen, Internationale Verlagesgesellschaft, 1999
 Iš repertuaro akordeonų kvinteto „Concertino“ (kūrinių aranžavimas). Prancūzija: Akademie de Haguenau, 1998
 Akordeonų kvinteto ,,Concertino“ repertuaro aranžuotų kūrinių rinkinys. Rusija: Sankt-Peterburgas, 2002
 Akordeonų kvinteto ,,Concertino“ repertuaro aranžuotų kūrinių rinkinys. Rusija: Sankt-Peterburgas, 2004

Šaltiniai 

Lietuvos akordeonininkai
Lietuvos muzikos pedagogai
Lietuvos muzikos ir teatro akademijos rektoriai
Lietuvos dirigentai